Diari Oficial de la Generalitat Valenciana


Sumari del DOGV 9751, del 22-12-2023 (2023/12403)

RESOLUCIÓ de 19 de desembre de 2023, de la Secretaria Autonòmica d'Educació, per la qual es dicten instruccions relatives al procediment d'accés, modificació o pròrroga per al curs 2024-2025 dels concerts educatius en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9751

Data del DOGV
:   22-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12081


Data del document
:   19-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * centre d'ensenyament
    * legislació
    * ensenyament privat

RESOLUCIÓ de 19 de desembre de 2023, de la Secretaria Autonòmica d'Educació, per la qual es dicten instruccions relatives al procediment d'accés, modificació o pròrroga per al curs 2024-2025 dels concerts educatius en la Comunitat Valenciana. [2023/12132]  
De conformitat amb les facultats atorgades per la disposició final primera del Decret 75/2023, de 19 de maig, del Consell, de regulació dels concerts educatius en la Comunitat Valenciana, i amb la finalitat d'aclarir els documents que hauran d'acompanyar-se a les sol·licituds d'accés, modificació o pròrroga de concerts educatius, resolc:  
  
  
Primer  
Les sol·licituds d'accés, modificació o pròrroga per al curs 2024-2025 dels concerts educatius en la Comunitat Valenciana per als ensenyaments d'Educació Infantil, Educació Primària, ESO, Formació Professional, Batxillerat i Educació Especial, es presentaran durant el mes de gener de 2024.  
  
Segon  
Conforme amb el que s'estableix en l'article 17.2 del Decret 75/2023, la sol·licitud i la documentació annexa per a l'accés, modificació o pròrroga dels concerts educatius per al curs 2024-2025, es realitzarà amb l'aplicació dissenyada que estarà disponible en el Catàleg de servicis públics interactius de la Generalitat a través de l'URL https://sede.gva.es i s'accedirà al tràmit de sol·licitud dissenyat a este efecte. No s'acceptaran sol·licituds presentades per altres mitjans.  
En aplicació de l'article 27 del Decret 75/2023, del Consell, serà la persona física titular del centre o qui represente legalment a la titularitat, qui subscriurà el document administratiu que formalitza el concert educatiu, per això haurà d'assegurar-se que el seu certificat digital estarà vigent durant tot el procediment, així com que és la persona física que consta en la base de dades de la Conselleria d'Educació, Universitats i Ocupació, com a titularitat del centre o representant d'esta.  
  
  
Tercer  
Conclòs el termini de presentació de sol·licituds, no serà tinguda en compte cap sol·licitud ni cap modificació d'esta, ni documentació addicional. Poden fer-se tantes sol·licituds com es desitge dins del termini de presentació. Solament serà tramitada l'última sol·licitud presentada.  
  
  
Quart  
Només s'haurà de presentar sol·licitud en cas que es desitge l'accés, modificació o pròrroga del concert vigent. En este cas s'emplenarà la sol·licitud indicant sempre el nombre total d'unitats per cada curs de tot l'ensenyament sol·licitat.  
Únicament s'haurà de presentar sol·licitud de pròrroga en el supòsit de tindre concertades unitats amb caràcter provisional en el curs 2023-2024 i voler mantindre el concert d'estes, ja que el concert provisional té una duració d'un curs acadèmic.  
  
Cinqué  
La documentació que ha d'annexar-se a la sol·licitud de concert serà la següent:  
1) En sol·licituds d'accés al concert educatiu:  
a) Breu memòria explicativa, si escau, sobre les circumstàncies que donen preferència per a acollir-se al règim de concerts educatius, redactada en els termes que s'indiquen en l'article 17 del Decret 75/2023.  
b) Amb efectes d'aclarir els criteris de preferència establits per als concerts singulars en l'article 8 del Decret 75/2023, respecte al criteri de preferència dels centres que hagen contractat professorat acomiadat d'altres centres per la modificació o supressió del concert educatiu d'estos últims, s'adjuntarà relació del referit professorat, d'acord amb l'annex inclòs l'apartat de formularis en l'URL   
https://www.gva.es/es/inicio/procedimientos'id\_proc=1780&version=amp  
c) Si el titular del centre és una cooperativa, s'haurà d'adjuntar còpia dels estatuts que la regixen i declaració responsable signada per la representació de la titularitat indicant que els estatuts no contenen clàusules que impedisquen el compliment de les obligacions pròpies dels centres acollits al règim de concerts educatius.  
2) En sol·licituds de modificació del concert educatiu:  
a) En cas que els criteris de preferència presentats quan es va accedir al règim de concert educatiu es mantinguen en les mateixes condicions, es marcarà la declaració responsable sobre esta circumstància en l'apartat corresponent del formulari de sol·licitud.  
b) Si el titular del centre és una cooperativa, en cas que els estatuts no hagen tingut variació des que es va accedir al règim de concert educatiu, es marcarà la declaració responsable sobre esta circumstància en l'apartat corresponent del formulari de sol·licitud, en cas contrari, haurà d'adjuntar còpia dels estatuts que la regixen i declaració responsable indicant que els estatuts no contenen clàusules que impedisquen el compliment de les obligacions pròpies dels centres acollits al règim de concerts educatius.  
3) En el cas d'unitats d'Educació Especial de suport a la inclusió, s'adjuntarà la relació de l'alumnat proposat per a la unitat d'acord amb l'annex inclòs en el mòdul ITACA 3-inclusió educativa, visada per la unitat especialitzada d'orientació de referència territorial. També s'adjuntaran els informes mèdics o acreditatius del grau de discapacitat de l'alumnat, expedits per l'òrgan competent en funció del tipus de necessitat específica de suport educatiu que presente.  
  
En el moment de presentar la sol·licitud de concert els informes sociopsicopedagògics han d'estar actualitzats en el present curs escolar en el mòdul d'inclusió d'ITACA 3, l'Administració realitzarà directament esta consulta.  
En l'informe sociopsicopedagògic han de constar les mesures de resposta de nivell III i IV, així com el grau de suport que requerix l'alumnat per a donar resposta a les seues necessitats educatives, que requerixen el suport del personal especialitzat de Pedagogia Terapèutica i/o Audició i Llenguatge.  
4) En el cas de sol·licitud d'accés, modificació o pròrroga d'unitats d'Educació Especial Específica, han d'adjuntar-se les resolucions d'escolarització emeses per la persona titular de la Direcció Territorial d'Educació en les quals consta explícitament la modalitat d'escolarització en una unitat específica o en un centre d'Educació Especial, segons el cas.  
Tot això sense perjudici que l'interessat puga ser requerit en qualsevol moment perquè aporte la documentació que acredite el compliment dels requisits exigits.  
  
Sisé  
En aplicació del que s'estableix en l'article 18.4 del Decret 75/2023, la Direcció General de Centres Docents de la Conselleria d'Educació, Universitats i Ocupació publicarà, a l'efecte de notificació, la proposta provisional de la resolució dels expedients de sol·licitud d'accés, modificació o pròrroga dels concerts educatius en la Comunitat Valenciana en el següent URL: https://ceice.gva.es/es/web/centros-docentes/centros-privados-concertados.  
Contra esta proposta provisional es concedirà un termini d'al·legacions a partir de l'endemà de la seua publicació en la web de conformitat amb l'article 82 de la Llei 39/2015, d'1 d'octubre, del procediment administratiu comú de les administracions públiques.  
La present resolució produirà efectes des de l'endemà de la publicació en el Diari Oficial de la Generalitat Valenciana.  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este acte, que posa fi a la via administrativa, es podrà interposar, potestativament, un recurs de reposició, o bé es podrà plantejar directament un recurs contenciós administratiu, dins dels terminis i davant els òrgans que s'indiquen a continuació:  
a) El recurs de reposició haurà d'interposar-se davant el conseller d'Educació, Universitats i Ocupació, en el termini d'un mes a comptar de l'endemà de la publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació en el Diari Oficial de la Generalitat Valenciana.  
  
València, 19 de desembre de 2023.- El secretari autonòmic d'Educació: Daniel McEvoy Bravo.